DA Den Europæiske Unions Tidende C 228/81

Det Europæiske Økonomiske og Sociale Udvalgs udtalelse om forslag til Europa-Parlamentets og Rådets direktiv om mærkning af dæk med brændstofeffektivitet og andre vigtige parametre

KOM(2008) 779 endelig — 2008/0221 (COD)

2009/C 228/15

Rådet for Den Europæiske Union besluttede den 17. december 2008 under henvisning til EF-traktatens artikel 95 at anmode om Det Europæiske Økonomiske og Sociale Udvalgs udtalelse om:

»Forslag til Europa-Parlamentets og Rådets direktiv om mærkning af dæk med brændstofeffektivitet og andre vigtige parametre«

Det forberedende arbejde henvistes til Den Faglige Sektion for Transport, Energi, Infrastruktur og Informationssamfundet, som udpegede Virgilio RANOCCHIARI til ordfører. Sektionen vedtog sin udtalelse den 12. marts 2009.

Det Europæiske Økonomiske og Sociale Udvalg vedtog på sin 452. plenarforsamling den 24. og 25. marts 2009, mødet den 25. marts 2009, følgende udtalelse med 130 stemmer for og 5 hverken for eller imod:

1. Konklusioner og henstillinger

1.1 EØSU bifalder, at Kommissionen har besluttet at følge op på sit forslag til forordning om motorkøretøjers generelle sikkerhed (under vedtagelse) med et system til certificering af de værdier, der fastsættes i denne forordning, hvad angår tre vigtige dækparametre, nemlig brændstofforbrug, sikkerhed og støj.

1.2 EØSU bifalder ligeledes, at dette certificeringssystem har til formål at give forbrugerne direkte information, der skal hjælpe dem til at foretage et kvalificeret valg, når de skal skifte til dæk, der er produceret efter vedtagelsen af dette forslag, og som udgør 78 % af det europæiske marked.

1.3 Hvad angår de oprindeligt monterede dæk, dvs. de dæk, som monteres af bilproducenterne, finder EØSU, at forslaget er unødvendigt, eftersom bilproducenterne allerede i henhold til eksisterende lovgivning skal give de relevante oplysninger ved typegodkendelsen af motorkøretøjet og efterfølgende i det tekniske salgsmateriale og brugsanvisningerne for køretøjet.

1.4 Hvad angår det af Kommissionen foreslåede middel til oplysning af forbrugerne, dvs. en mærkat, der skal klæbes på dækket, foreslår EØSU, at man finder en alternativ løsning, for det tilfælde at mærkaten går tabt eller beskadiges (hvilket ikke er usandsynligt).

1.5 Endelig håber EØSU, at man ligesom det var tilfældet med motorkøretøjers generelle sikkerhed vælger en forordning som en passende form for lovgivning frem for et direktiv for at sikre ensartede tidsrammer og kontrolsystemer i alle medlemsstaterne.

2. Indledning

2.1 I handlingsplanen for energieffektivitet foreslås som bekendt at foretage energibesparelser på 20 % inden 2020 ved hjælp af en række foranstaltninger, der ved at reducere energiintensiteten bidrager til at nedbringe energiforbruget og dermed miljøforureningen.

2.2 I den forbindelse bør der være særlig og konstant fokus på vejtransport, der er ansvarlig for mere end 20 % af CO2-emissionerne.

2.3 Ud over de mange foranstaltninger vedrørende motorkøretøjer, der allerede finder anvendelse, eller som er under vedtagelse, ønsker EU-lovgiveren nu også at regulere dæks præstationer, da dette - eftersom dækket er det eneste, der forbinder køretøjet med vejen – vil kunne forbedre bilisternes sikkerhed betydeligt og reducere brændstofforbruget.

2.4 Kommissionen søger derfor med sit forslag til forordning om motorkøretøjers generelle sikkerhed, der i øjeblikket er til behandling i Europa-Parlamentet (1), bl.a. at fastsætte nye, strengere parametre for typegodkendelse af dæk, hvad angår brændstofforbrug, sikkerhed og støj.

2.5 Hvad angår energibesparelser, gøres opmærksom på, at dæk kan påvirke et køretøjs brændstofforbrug med op til 20 % på grund af dækkenes rullemodstand, dvs. det energitab, der skyldes bevægelsesmodstand, der igen skyldes, at dækkene opvarmes og ændrer form (deformeres) under kørslen. Det skal også tilføjes, at rullemodstanden og støjen fra dækkene i høj grad påvirkes af vejunderlaget, der i visse tilfælde kan underminere teknologiske forbedringer af dækkene.

3. Kommissionens forslag

3.1 Direktivforslaget skal sikre brugerne standardiserede oplysninger, navnlig om dækkets brændstofeffektivitet, der er resultatet af lavere rullemodstand, men også om vejgreb i vådt føre og rullestøj – tre af de parametre, der behandles i forordningsforslaget KOM(2008) 316.

3.2 Kommissionen ønsker, at forbrugerne oplyses om minimumskravene til rullemodstand og ikke mindst sættes i stand til at vælge dæk med stadig lavere rullemodstand og dermed større brændstofeffektivitet. De nye teknologier betyder, at der for personbiler kan være en forskel på op til 10 % i brændstofforbrug mellem dæk med forskellig rullemodstand.

3.3 Dette har særlig betydning for markedet for udskiftning, der udgør 78 % af det samlede marked. For dæk, der monteres på nye køretøjer af producenterne (22 % af markedet), gives oplysningerne om energiforbruget på købstidspunktet eller i brugsanvisningen for køretøjet. På markedet for udskiftning råder forbrugerne imidlertid ikke over oplysninger, der sætter dem i stand til at sammenholde priserne på dæk med dækkenes indvirkning på brændstofforbruget.

3.4 Eftersom dækkenes præstationer både hænger sammen indbyrdes og kan være i konflikt med hinanden (rullemodstand i forhold til vejgreb i vådt føre og sidstnævnte i forhold til rullestøj), kunne der gives oplysninger om, hvordan man har opnået det bedste kompromis mellem disse tre vigtige parametre, for dermed at sætte forbrugerne i stand til at foretage et kvalificeret valg.

3.5 Kommissionen foreslår derfor at indføre en »selvklæbende energimærkat«, der skal påsættes dækkene, med en klassificeringsskala fra A til G for rullemodstand og vejgreb i vådt føre, i stil med den mærkningsindsats, der allerede er gjort i forbindelse med husholdningsapparater, og med tilføjelse af oplysninger om støjniveau målt i decibel.

3.6 Ifølge forslaget overlades det til medlemsstaterne at føre tilsyn med mærkningsbestemmelserne og fastsætte sanktioner for overtrædelse af disse bestemmelser.

4. Generelle bemærkninger

4.1 EØSU støtter Kommissionens forslag om dels at sikre et mere bæredygtigt forbrug, dels at sikre forbrugerne bedre oplysning, således at de kan træffe et mere kvalificeret valg, når de skal skifte dæk, ikke kun om forbruget, men også om andre parametre som f.eks. vejgreb i vådt føre og støj. Forbrugerne vil således kunne afgøre, om den højere pris for et givet dæk opvejes af bedre dækpræstationer. Bedre informerede forbrugere er med til at øge konkurrencen mellem producenterne, der vil få et incitament til at forbedre deres produkter.

4.2 Kommissionen foreslog oprindeligt kun at give oplysninger om brændstofforbruget; de to andre parametre blev tilføjet i lyset af resultaterne af den offentlige høring, der blev afholdt om emnet. EØSU bifalder det endelige valg, men frygter, at dette vil gøre det sværere at forvalte oplysningerne og gennemføre den hermed forbundne kontrol.

4.3 EØSU er imidlertid betænkelig ved det foreslåede middel til oplysning af forbrugerne. Hvis dette middel blot består i at påsætte en mærkat, vil det ønskede resultat ikke altid kunne opnås.

4.3.1 Køberen ser normalt ikke de dæk, der skal erstatte udtjente dæk, før de på købstidspunktet hentes frem fra lageret og påmonteres køretøjet. Det kan desuden ske, at mærkaten falder af eller forsvinder på lageret eller salgsstedet, eller at den ved en fejl genanvendes på et andet dæk. Der er dog endnu større risiko for, at mærkaten forsvinder under transporten eller opbevaringen, især hvis dækkene har silikonebelægning, der gør det svært at påsætte mærkater. De erfaringer, der er gjort med de producentmærkater, der allerede påsættes dæk, viser, at en væsentlig procentdel af disse mærkater forsvinder eller beskadiges slemt under transporten og håndteringen af dækkene, som – hvilket der gøres opmærksom på – på grund af omkostningerne naturligvis ikke er pakket enkeltvis (2).

4.3.2 EØSU finder det nødvendigt at overveje en alternativ løsning, for det tilfælde at mærkaten går tabt. Forhandlerne bør i dette tilfælde sammen med regningen kunne udstede en mærkat/ et dokument med nøjagtig gengivelse af de oplysninger, der gives på mærkaten, og som forhandlerne under alle omstændigheder vil have modtaget fra producenten.

4.4 Hvad angår dæk, der monteres på nye køretøjer, synes mærkning imidlertid at udgøre en unødvendig omkostning. Det er allerede fastsat i eksisterende lovgivning, hvordan bilproducenter efter typegodkendelsen af køretøjet skal oplyse køberen om køretøjets energiforbrug og CO2-emissioner. Dette gælder ligeledes for vejgreb i vådt føre og støj, der også er omfattet af typegodkendelse af køretøjer, hvilket Kommissionen også erkender i den begrundelse, der følger med forslaget.

Producenterne har desuden interesse i altid at anvende dæk af den »nyeste teknologiske generation« med henblik på at reducere CO2-emissionerne fra de planlagte 130 g/km til 120 g/km, der kan opnås ved hjælp af andre teknologier end motoren, herunder dæk.

4.4.1 Man kunne i dette tilfælde pålægge forhandlerne, der ofte også sælger dæk, at udstede et yderligere dokument til køberen med angivelse af de lovbestemte parametre, som køretøjets dæk overholder, og, hvor det er muligt, at foreslå en alternativ løsning. Dette initiativ vil ligeledes kunne understøtte de oplysningskampagner, som medlemsstaterne vil skulle gennemføre på området.

4.5 EØSU ved, at industriens sektorer (3) har anmodet om, at dette forslag ændres fra et direktiv til en forordning. Denne anmodning synes at være berettiget, eftersom en forordning vil sikre ensartede gennemførelsesfrister og kontrolstandarder i alle medlemsstater, sådan som det er tilfældet med førnævnte forordning om motorkøretøjers generelle sikkerhed, der har ført til dette forslag.

4.5.1 EØSU håber derfor, at man i drøftelserne mellem Kommissionen, Europa-Parlamentet og Rådet vil kunne nå til enighed om dette spørgsmål ligesom tidligere i andre følsomme spørgsmål om f.eks. sikkerhed og miljø.

4.5.2 EØSU finder det afgørende, at medlemsstaterne udstyres med klare, harmoniserede regler, således at de kan føre nøje kontrol med, at dækkene opfylder de fastsatte krav - en kontrol, der er særlig vigtig i et marked, hvor mange produkter kommer fra tredjelande.

5. Særlige bemærkninger

5.1 ESØU bifalder, at Kommissionen har besluttet at undtage regummierede dæk og professionelle off road-dæk fra direktivforslaget - hvilket EØSU anbefalede i førnævnte udtalelse om motorkøretøjers generelle sikkerhed - naturligvis under overholdelse af de fastsatte sikkerhedskrav.

5.2 Endelig anbefaler EØSU i overensstemmelse med førnævnte udtalelse: a) at undtage dæk, der er produceret før denne lovgivnings ikrafttræden. I sektorens distributionskæde på det europæiske marked cirkulerer der i gennemsnit konstant ca. 80 mio. dæk. Det vil ikke være muligt at påsætte mærkater på alle disse distribuerede dæk; og b) at give industrien mindst 18 måneder til at gennemføre de vedtagne foranstaltninger.

Bruxelles, den 25. marts 2009 Mario SEPI Formand for Det Europæiske Økonomiske og Sociale Udvalg

(1) KOM(2008) 316 endelig, som EØSU allerede afgav udtalelse om på sin plenarforsamling den 14. januar 2009 (jf. udtalelse CESE 37/2009).

(2) I henhold til sektorens europæiske organisation (ETRMA, European Tyre and Rubber Manufacturer Association) forsvinder mellem 10 og 15 % af mærkaterne under transporten og håndteringen af dækkene.

(3) ETRMA: European Tyre and Rubber Manufacturer Association.